b"\n_START_ARTICLE_\nVodna ka\xc4\x8da (ozvezdje)\n_START_SECTION_\nZvezde\n_START_PARAGRAPH_\nNajsvetlej\xc5\xa1a zvezda je Alfard oziroma \xce\xb1 Vodne ka\xc4\x8de, ki sveti z drugo magnitudo in je rde\xc4\x8da orjakinja. Sledijo ji Ni Vodne ka\xc4\x8de in Zeta Vodne ka\xc4\x8de (3\xe1\xb5\x90), nato pa \xc5\xa1e Pi Vodne ka\xc4\x8de, Epsilon Vodne ka\xc4\x8de in Ksi Vodne ka\xc4\x8de. V Vodni ka\xc4\x8di se nahaja tudi vir radijskih valov Vodna ka\xc4\x8da A (Hydra A).\n_START_SECTION_\nZvezdne kopice\n_START_PARAGRAPH_\nM48 oz. NGC 2548 (5\xe1\xb5\x908/54') je najsvetlej\xc5\xa1a razsuta kopica v ozvezdju. Ima okoli 80 \xc4\x8dlanic in je od nas oddaljena pribli\xc5\xbeno 1500 ly. Njeno obliko se da opisati kot trikotno, njen premer pa meri kar pol stopinje, kar je ve\xc4\x8dje od polne Lune! Pod temnim nebom je vidna s prostim o\xc4\x8desom. Le\xc5\xbei na zahodnem koncu ozvezdja, na meji s Samorogom. V ozvezdju je ve\xc4\x8d kroglastih kopic. Najsvetlej\xc5\xa1a izmed njih je M68 (7\xe1\xb5\x907/12'). Vidna je v daljnogledu, v srednje velikih amaterskih teleskopih pa se razdrobi na posamezne zvezde. V njej naj bi bilo vsaj 100 000 zvezd. Od nas je oddaljena okoli 33 300 ly. NGC 5694 je kroglasta kopica z navideznim sijem 10. magnitude. Odkril jo je William Herschel in jo ozna\xc4\x8dil kot nezvezdni objekt, natan\xc4\x8dneje pa jo je klasificiral \xc5\xa1ele Clyde William Tombaugh, ko je leta 1932 pregledoval posnetke okolice zvezde Pi Vodne ka\xc4\x8de.\n_START_SECTION_\nPlanetarne meglice\n_START_PARAGRAPH_\nPlanetarna meglica NGC 3242 (7\xe1\xb5\x908/45\xe2\x80\xb3 krat 36\xe2\x80\xb3) z vzdevkom\xc2\xa0\xc2\xbbJupitrov duh\xc2\xab, ki ji ga je nadel odkritelj William Herschel, le\xc5\xbei 2\xc2\xb0 ju\xc5\xbeno od zvezde Mi. Njen premer je okrog 0,5 ly, oddaljena pa je 2500 ly.\n_START_SECTION_\nGalaksije\n_START_PARAGRAPH_\nM83 (7\xe1\xb5\x905/11\xe2\x80\xb2 krat 10\xe2\x80\xb2) je ena izmed svetlej\xc5\xa1ih galaksij na na\xc5\xa1em nebu. Le\xc5\xbei na meji z ozvezdjem Kentaver."